b'\n_START_ARTICLE_\nIvo Hvalica\n_START_SECTION_\n\xc5\xbdivljenjepis\n_START_PARAGRAPH_\nOdra\xc5\xa1\xc4\x8dal je v Kanalu, v dru\xc5\xbeini kavarnarja. Po svojem pripovedovanju je vero v Jugoslavijo izgubil kot de\xc4\x8dek leta 1948, ko dveh njegovih tet, ki sta \xc5\xbeiveli onstran italijanske meje, jugoslovanski obmejni stra\xc5\xbearji niso spustili \xc4\x8dez mejo na pogreb njegove babice. Po poklicu je bil gradbenik: v 80. letih je nadzoroval gradnjo mejnih prehodov Vrtojba in Ferneti\xc4\x8di._NEWLINE_Leta 1989 se je v\xc4\x8dlanil v Socialdemokratsko zvezo Slovenije (SZDS), ki se je kasneje preimenovala v Socialdemokratsko stranko Slovenije (SDSS), dana\xc5\xa1njo Slovensko demokratsko stranko (SDS). Postal je \xc4\x8dlan strankinega predsedstva._NEWLINE_Leta 1992 je postal poslanec v prvem sklicu slovenskega dr\xc5\xbeavnega zbora (1992-1996). Nadomestil je Janeza Jan\xc5\xa1o, ki je postal minister za obrambo. Poslanec je bil tudi v drugem sklicu (1996-2000)._NEWLINE_Poznan je bil kot neumoren govornik. Ob obstrukciji zakona o privatizaciji igralnic leta 1995 je govoril ve\xc4\x8d kot \xc5\xa1tiri ure. To je najdalj\xc5\xa1i govor v zgodovini slovenskega parlamenta. Rekord po trenutnem poslovniku dr\xc5\xbeavnega zbora ne more biti prese\xc5\xbeen, saj je trajanje poslanskih razprav omejeno na tri minute. _NEWLINE_Leta 1998 je Hvalico poslanec Liberalne demokratske stranke Jelko Kacin udaril s \xc4\x8dasopisom, kar je doslej edini fizi\xc4\x8dni obra\xc4\x8dun znotraj slovenskega parlamenta. Povod je bila oznaka "ograjevarstvenik", ki jo je za Kacina uporabil Hvalica. Kacina je namre\xc4\x8d obto\xc5\xbeeval, da si je po osamosvojitvi prisvojil ograjo okoli be\xc5\xbeigrajske voja\xc5\xa1nice. _NEWLINE_Hvalica je po dveh poslanskih mandatih zaradi spora z Janezom Jan\xc5\xa1o izstopil iz SDSS (dana\xc5\xa1nje SDS) in se umaknil iz politike. Kasneje je izjavil, da se nista strinjala glede na\xc4\x8dina vodenja stranke, in Jan\xc5\xa1o ozna\xc4\x8dil za avtokrata.'